钦定古今图书集成/明伦汇编/宫闱典/第033卷 > 武帝卞皇后
## 钦定古今图书集成/明伦汇编/宫闱典/第033卷 > 武帝卞皇后

按《魏志后妃传》：“武宣卞皇后，琅邪开阳人，文帝母也。
本倡家，年二十，太祖于谯纳后为妾。后随太祖至洛，
及董卓为乱，太祖微服东出避难。”《袁术传》：“太祖凶问，
时太祖左右至洛者皆欲归，后止之曰：‘曹君吉凶未
可知，今日还家，明日若在何？而目复相见也？正使祸
至，共死何苦’？遂从后言。太祖闻而善之。建安初，丁夫”
人废，遂以后为继室。诸子无母者，太祖皆令后养之。
文帝为太子，左右长御贺后曰：“将军拜太子，天下莫
不欢喜，后当倾府藏赏赐。”后曰：“王自以丕年大，故用
为嗣。我但当以免无教导之过为幸耳，亦何为当重
赐遗乎？”长御还，具以语太祖。太祖悦曰：“怒不变容，喜
不失节，故是最为难。”二十四年，拜为王后，策曰：“夫人
卞氏，抚养诸子，有母仪之德，今进位王后，太子诸侯
陪位，群卿上寿，减国内死罪一等。”二十五年，太祖崩，
文帝即王位，尊后曰王太后。及践阼，尊后曰皇太后，
称永寿宫。明帝即位，尊太后曰太皇太后。黄初中，文
帝欲追封太后父母，尚书陈群奏曰：“陛下以圣德应
运，受命创业，革制，当永为后式。案典籍之文，无妇人
分土命爵之制。在《礼典》妇因夫爵，秦违古法，汉氏因
之，非先王之令典也。”帝曰：“此议是也，其勿施行，以作
著诏下，藏之台阁，永为后式。”至太和四年春，明帝乃
追谥太后祖父广曰开阳恭侯，父远曰敬侯；祖母周
封阳都君，及恭侯夫人，皆赠印绶。其年五月，后崩。七
月，合葬高陵。初，太后弟秉以功封都乡侯，黄初七年，
进封开阳侯，邑千二百户，为昭烈将军。秉薨，子兰嗣，
少有才学，为奉车都尉、游击将军，加散骑常侍。兰薨，
子晖嗣。又分秉爵，封兰弟琳为列侯，官至步兵校尉。
兰子隆女为高贵乡公皇后。隆以后父为光禄大夫，
位特进，封睢阳乡侯，妻王为显阳乡君；追封隆前妻
刘为顺阳乡君，后亲母故也。琳女又为陈留王皇后，
时琳已没，封琳妻刘为广阳乡君。

按注《魏书》曰：“后以汉延熹三年十二月己巳生，齐郡
白亭有黄气满室移日，父敬侯怪之，以问卜者王旦，
旦曰：‘此吉祥也’。后性约俭，不尚华丽，无文绣珠玉，器
皆黑漆。太祖常得名珰数具，命后自选一具，后取其
中者。太祖问其故，对曰：‘取其上者为贪，取其下者为
伪，故取其中者’。”

按注《魏略》曰：太祖始有丁夫人。又刘夫人生子修及
清河长公主。刘早终，丁养子修。子修亡于穰，丁常言：
“将我儿杀之。都不复念，遂哭泣无节。太祖忿之，遣归
家，欲其意折。后太祖就见之，夫人方织，外人传云：公
至，夫人踞机如故。太祖到，抚其背曰：‘顾我共载归乎’？
夫人不顾，又不应。太祖却行，立于户外，复云：‘得无尚
可邪’？”遂不应。太祖曰：“真诀矣。”遂与绝，欲其家嫁之，其
家不敢。初，丁夫人既为嫡，加有子修，丁视后母子不
足，后为继室，不念旧恶，因太祖出行，常四时使人馈
遗，又私迎之，延以止坐，而己下之，迎来送去，有如昔
日。丁谢曰：“废放之人，夫人何能常尔邪？”其后丁亡，后
请太祖殡葬，许之，乃葬许城南。后太祖病困自虑不
起叹曰：“我前后行意于心未曾有所负也。假令死而有灵，子修。若问我母所在我将何辞以答。”